
ROMÂNIA

JUDEȚUL ALBA

MUNICIPIUL ALBA IULIA

PRIMAR
Nr. 80710/16.07.2024
REFERAT DE APROBARE
 la proiectul de  hotărâre privind aprobarea vânzării prin licitație publică a unui imobil (teren) situat în Alba Iulia, str.București, nr.96A(fost nr.90)

Prin proiectul de hotărâre supus spre dezbatere Consiliului Local al municipiului Alba Iulia,  propun vânzarea prin licitație publică, a unui imobil (teren), situat în Alba Iulia, str.București, nr.96A (fost nr.90), înscris în CF nr.103581 Alba Iulia, cu nr.cadastral 103581 și nr.top.5017/2/1/1, în suprafață de 615 mp, teren proprietate privată a municipiului Alba Iulia, având cod de clasificare 9 și valoarea de inventar de 183.279 lei, teren care urmează a fi vândut la solicitarea petentului Negru Ionel Sorin, prin avocat Adnana Călugăr, solicitare înregistrată la Primăria municipiului Alba Iulia sub nr.121.472/2023, sub nr.7.224/19.01.2024 și sub nr.71.075/20.06.2024.


Referitor la acest proiect de hotărâre, vă facem cunoscute următoarele:


Terenul ce face obiectul prezentului proiect de hotărâre este situat în municipiul Alba Iulia, pe str.București la nr.96A (fost nr.90) în intravilanul municipiului Alba Iulia, în zona B a acestuia, zona în care se află amplasat fiind una mixtă (rezidențială/industrială), se învecinează cu proprietăți similare, este situat la limita de protecție CFR, nu are acces direct la str.București fiind necesară o servitute de trecere de pe una dintre proprietățile învecinate, este plat, cu formă neregulată, are categoria de folosință curți-construcții și dispune de toate utilitățile publice.


Se propune vânzarea prin licitație publică a acestui imobil (teren) având în vedere faptul că, deși pe acest teren există edificate construcții (casă și hală) proprietate extratabulară a petentului Negru Ionel Sorin, construcțiile în cauză au fost edificate fără forme legale, ceea ce face ca în speță, în opinia noastră, să nu fie incidente dispozițiile art.364 alin.(1) din OUG nr.57/2019 privind Codul administrativ, cu modificările și completările ulterioare, prevederi potrivit cărora ”în cazul vânzării unui teren aflat în proprietatea privată a statului sau a unității administrativ-teritoriale pe care sunt ridicate construcții, constructorii de bună-credință ai acestora beneficiază de un drept de preempțiune la cumpărarea terenului aferent construcțiilor”.


Totodată, mai propun Consiliului Local al municipiului Alba Iulia aprobarea raportului de evaluare efectuat de către evaluator autorizat ANEVAR Roșu Adriana Eusența, pentru imobilul (teren), situat în Alba Iulia, str.București, nr.96A (fost nr.90), înscris în CF nr.103581 Alba Iulia, cu nr.cadastral 103581 și nr.top.5017/2/1/1, în suprafață de 615 mp la valoarea de 183.279 lei plus TVA , acesta urmând să fie și prețul de pornire al licitației publice, precum și aprobarea Caietului de sarcini al licitației și a fișei de date a procedurii de licitație, conform anexelor 1 și 2 la prezentul proiect de hotărâre.

Vă propun stabilirea prețului minim de pornire a licitației publice la suma de 183.279 lei plus TVA, pentru următoarele considerente:


Potrivit dispozițiilor art.363 alin.(3) din OUG nr.57/2019 privind Codul administrativ, cu modificările și completările ulterioare, ”cu excepția cazurilor în care prin lege se prevede altfel, prețul minim de vânzare, aprobat prin hotărâre a Guvernului sau prin hotărâre a autorităților deliberative de la nivelul administrației publice locale, după caz, va fi valoarea cea mai mare dintre prețul de piață determinat prin raport de evaluare întocmit de evaluatori persoane fizice sau juridice, autorizați, în condițiile legii, și selectați prin licitație publică, și valoarea de inventar a imobilului.”

Astfel, potrivit fișei mijlocului fix – anexată la acest proiect de hotărâre – valoarea de inventar a terenului ce face obiectul prezentului proiect de hotărâre este de 183.279 lei.


Valoarea de piață a terenului, conform raportului de evaluare întocmit de evaluator autorizat ANEVAR Roșu Adriana Eusența, este tot de 183.279 lei fără TVA.Așa după cum se poate observa, atât valoarea de inventar a terenului cât și valoarea de piață a acestuia sunt egale, motiv pentru care propunem ca prețul de vânzare să fie cel de piață, la care se adaugă TVA aferent, potrivit dispozițiilor legale în vigoare.

Precizăm faptul că, în urma solicitării dlui Negru Sorin înregistrată sub nr.121.472/2023, a fost întocmit un proiect de hotărâre pentru vânzarea terenului ce face obiectul solicitării, proiect care a fost amânat de către Consiliul Local, solicitându-se Serviciului Contracte, Patrimoniu prezentarea unui calcul al unei eventuale redevențe pentru terenul în cauză, calcul care a fost pus la dispoziția consilierilor locali în ședința ordinară a Consiliului Local al municipiului Alba Iulia din luna decembrie a anului 2023.


Prin adresa înregistrată la Primăria municipiului Alba Iulia sub nr.7.224/19.01.2024, petentul Negru Sorin a solicitat din nou aprobarea vânzării terenului aferent construcțiilor proprietatea sa, în ședința ordinară a Consiliului Local al municipiului Alba Iulia din luna februarie a anului curent fiind introdus din nou pe ordinea de zi a ședinței un proiect de hotărâre având acest obiect.


Deoarece din numărul total de 21 de consilieri locali au fost prezenți la ședință 16, proiectul de hotărâre nu a întrunit numărul de voturi necesar (15), fiind exprimate un număr de 14 voturi pentru și 2 abțineri, proiectul de hotărâre nefiind adoptat.


Urmare a acestui fapt, prin adresa înregistrată la Primăria municipiului Alba Iulia sub nr.71.075/20.06.2024, dl.Negru Sorin revine cu solicitarea aprobării vânzării-cumpărării terenului în cauză, motiv pentru care supun din nou dezbaterii dumneavoastră acest proiect de hotărâre.


La elaborarea proiectului de hotărâre s-au mai avut în vedere prevederile art.129 alin.(2) lit."c", coroborat cu art.129 alin.(6) lit.”b”, ale art.139 alin.(2), ale art.196 alin.(1) lit.”a” și ale art.363 din OUG nr.57/2019 privind Codul administrativ, cu modificările și completările ulterioare, dispozițiile HCL nr.191/2017 privind însușirea expertizei tehnice extrajudiciare, întocmită în Dosar nr.749/176/2017, aflat pe rol la Judecătoria Alba Iulia și ale HCL nr.363/2023 privind însușirea documentației tehnice de actualizare asupra unui imobil (teren), situat în Alba Iulia, str.București și cererile depuse de dl.Negru Ionel Sorin prin avocat Adnana Călugăr, precum și dispozițiile art.6 din Legea nr.18/1991 – Legea fondului funciar, republicată, cu modificările și completările ulterioare și dispozițiile art.888 și ale art.1650 din Legea nr.287/2009 privind Codul civil, republicată, cu modificările și completările ulterioare.
PRIMAR

PLEȘA GABRIEL CODRU
